SA sal van internasionale strafhof onttrek, sê ANCArgieffoto Obed Bapela, voorsitter van die ANC se internasionale verhoudingekommissie, het gesê SA sal van die hof onttrek, nadat die nodige prosesse gevolg is. Die proses sal met die res van die kontinent gedeel word, het hy by die party se hoofraadsvergadering in Midrand, Johannesburg gesê. Bapela het gesê die internasionale strafhof (ICC) “het sy rigting verloor”. “Die waardes wat ons oortuig het om lede te wees, soos die voorkoming van menseregte-oortredings en volksmoord, word nie meer deur die ICC nagekom nie. Magtige lande weier om lede van die ICC te wees. Die hof het ongelukkig sy rigting verloor,” het hy gesê. Die ICC het verlede maand gesê die Suid-Afrikaanse regering moet verduidelik waarom die Soedannese president, Omar al-Basjir, nie in hegtenis geneem is toe hy die land in Junie besoek het nie. Die ICC het ŉ lasbrief vir Al-Basjir se inhegtenisname uitgereik en hy word sedert 2009 gesoek vir misdade teen die mensdom in Sudan. Die regering het gesê Al-Basjir het diplomatieke immuniteit gehad. Die regering was van mening dat hy onder geen wetlike verpligting was om Al-Basjir volgens Suid-Afrikaanse wetgewing in hegtenis te neem nie. In hierdie tyd het die ANC glo die departement van internasionale verhoudinge en samewerking opdrag gegee om SA se lidmaatskap aan die ICC te heroorweeg.